Predkladacia správa

	Návrh zákona, ktorým sa mení a dopĺňa zákon Slovenskej národnej rady č. 310/1992 Zb. o stavebnom sporení v znení neskorších predpisov sa predkladá na základe bodu B.2. uznesenia vlády SR č. 170 z 9. marca 2011 k návrhom na zmeny v systéme financovania podpory bývania v SR, ktorým vláda uložila podpredsedovi vlády a ministrovi financií predložiť na rokovanie vlády návrhy legislatívnych úprav, týkajúcich sa financovania podpory bývania. 

	V zmysle bodu B.1. citovaného uznesenia vlády boli podpredsedom vlády a ministrom financií zriadené dve samostatné pracovné skupiny, jedna na prípravu návrhov zmien v oblasti stavebného sporenia a druhá na prípravu zmien v oblasti hypotekárneho bankovníctva.

	Pri tvorbe návrhov opatrení pracovná skupina vychádzala z identifikovaných problémov v oblasti stavebného sporenia, ktoré boli popísané v rámci spomínaného vládou schváleného materiálu „Návrhy na zmeny v systéme financovania podpory bývania v SR“.   

	Výsledkom predkladaného návrhu zákona sú legislatívne úpravy zákona o stavebnom sporení, ktorých cieľom je zefektívnenie štátnej podpory stavebného sporenia v dvoch rovinách, a to, aby efekty a prínosy štátnej podpory viac pociťovali samotní stavební sporitelia a zároveň aby došlo k postupnému znižovaniu výdavkov štátneho rozpočtu na štátnu prémiu.         

	Predkladaný materiál konkrétne rieši problematiku 
-	poplatkov stavebných sporiteľní, a to tým, že podmieňuje uplatňovanie nároku na štátnu prémiu dodržiavaním výšky alebo sadzby vybraných poplatkov ustanovených zákonom,
-	medziúverov, a to tak, že obmedzuje poberanie štátnej prémie počas obdobia čerpania a splácania medziúveru,
-	určenia percentuálneho podielu štátnej prémie a maximálnej sumy štátnej prémie, a to tak, že tieto sa budú ustanovovať zákonom o štátnom rozpočte na príslušný rozpočtový rok,         
-	osobitného určenia výpočtu nároku na štátnu prémiu v kalendárnom roku, v ktorom je zmluva o stavebnom sporení uzavretá.

Vzhľadom na predpokladanú úsporu výdavkov štátneho rozpočtu na štátnu prémiu bude mať predkladaný návrh novely zákona o stavebnom sporení pozitívny vplyv na rozpočet verejnej správy. Návrh novely zákona o stavebnom sporení bude mať čiastočne negatívny vplyv na podnikateľské prostredie v podobe zvýšenia regulácie podmienok, na základe ktorých sa vykonáva stavebné sporenie, a to vzhľadom na skutočnosť, že uplatnenie nároku na štátnu prémiu bude podmienené dodržiavaním výšky alebo sadzby vybraných poplatkov stavebných sporiteľní. Návrh novely zákona o stavebnom sporení bude mať čiastočne negatívne sociálne vplyvy. Návrh novely zákona nebude mať vplyv na životné prostredie ani na informatizáciu spoločnosti.      

	Návrh zákona nie je v rozpore s Ústavou Slovenskej republiky a inými zákonmi Slovenskej republiky a medzinárodnými zmluvami, ktorými je Slovenská republika viazaná.